Kolumbus Kris

Kolumbus Kris on Eesti ansambel, mis loodi 1987. aastal. 

Ansambel esitab bluusist lähtuvat omaloomingulist rokkmuusikat. Bändi soolokitarrist ja muusika autor Aivar Oja (sündinud 1956) sai rokiharrastuse ansamblites Kaktus (1977–1979) ja Magnetic Band, kus kirjutas ka oma esimesed palad. Populaarseks on saanud ka mitmed Aivar Oja levilaulud ("Maailm pöörleb", "Reede") Anne Veski ning ansamblite Vitamiin, Muusik Seif jt esituses.

Ajalugu
Kolumbus Kris sai alguse 1987. aastal koosseisus Rein Joasoo (trummid), Aivar Oja (kitarr), Jaanus Raudkats (bass), Avo Ulvik (klahvpillid) ja Urmas Vare (laul). Bänd oli küll uus, kuid mängijad ei olnud enam päris rohelised, kõigil oli sealjataga juba vähemalt 10 aastat muusikukarjääri. Aastaid oli esinetud mööda Venemaad Gunnar Grapsi, Tõnis Mäe jt bändidega ja eri koosseisudes varemgi. Esimene tõsisem esinemine leidis aset 1987. aastal Tartu Levimuusikapäevadel. Edaspidi astuti üles juba kõigil Eesti suurematel rokiüritustel. Neid oli palju ja publikust puudust ei tuntud – toimus laulev revolutsioon ja rahvas armastas koos käia. Reisiti ka Leedus, Ukrainas ja Lätis. Lugusid lindistati Raadiomajas ja Tallinna Linnahalli helistuudios.

1988. aasta lõpupoole toimus esimene suurem perevahetus. Ulviku ja Joasoo asemele asus noor lootustandev trummar Ardo Põder. Bändi stiil muutus mõnevõrra metalsemaks. Sel ajal läks majanduslik olukord Eestis raskeks ja muusikaelu vaibus sootuks. Samas hakkasid avanema piirid läände ja 1989. aasta kevadel toimus esimene Soome-reis. Algul oli asi veidi kaootiline, kuid järgmisel aastal võttis ansambli oma hõlma alla Blues Brothers OY – agentuur Tamperest. Nende organiseerimisel sai Soome risti-põiki läbi sõidetud ja tõelist muusikaäri õpitud. Nalja sai kõvasti. Selle koosseisuga lasti Soomes välja singel "Midnight Special" / "Take me Down" ja Eestis vinüülplaat "Kolumbus Kris". Laulusõnad muutusid ingliskeelseteks ja suurema jao esinemiskavast moodustas bluusiklassika.

1990. aasta lõpus vahetus jälle koosseis – trumme asus mängima Andres Oja. Selle seltskonnaga tehti 1991. aasta kevadel üks meeldejäävamaid reise – festival SXSW Austinis, Texase pealinnas, 3 nädalat bluusi. Kolumbus Kris oli selle festivali ajaloo esimene, aga samas ka viimane ansambel Nõukogude Liidust. Sama aasta suvel sattus Kolumbus mingi kultuurivahetuse käigus Rootsi ja leidis kohe muusikamänedžerist sõbra. Nii hakatigi lisaks Soomele ka Rootsis esinemas käima. Lisaks klubidele ja pubidele tehti muusikat ka Rootsi vanglates – seal sai mängida nädalaalguse päevadel, mis muidu oleksid möödunud niisama passides. Rootsis avastati ka Kolumbus Krisi potentsiaal motomeeste bändina. Mõned korrad käidi esinemas ka Taanis, Leedus ja Moskvas. Kõik need reisid tegi kaasa ka tolleaegne Kolumbus Krisi mänedžer Paul Pihlak.

1994. aastal tuli välja CD "If You Don't Like" – üks esimesi CD-plaate Eestis. 1990-ndate keskpaiku hakkas pubi- ja klubielu ka Eestis ilmet võtma. Algul Eeslitall ja Krahli-teatri baar, siis juba Cafe Amigo, Guitar Safari jt. Kolumbus Kris kui välismaal väljaõppe saanud bänd võeti muidugi kohe esinejate nimekirja ning läks töötegemiseks. Toimusid ka lõbusad festivalid – Rock Summer, Beach Party ...

1996. aastal ilmus CD "Under Cover" tolleaegse Kolumbuse põhilugudega, lisaks paar eestikeelset – "Beibe jää seisma" ja "Eriline kaabakas".

1997. aastal käis Kolumbus Kris kui Eesti Harley-klubi bänd esinemas Rootsis Super-Rallyl, see on Euroopa suurim Harley-Davidsoni kokkutulek igal aastal eri riigis. Tol aastal Rootsis oli osavõtjaid umbes 15 000. Ja siis muudkui esineti ja esineti, põhiliselt Eestis, aga vahelduva eduga ka naaberriikides – motoüritused, klubid, pubid, aga ka Saku Suurhallis Whitesnake'i soojendusbändina.

2005. aastal ilmutati CD "See on voodoo", esimene eestikeelne Kolumbus Krisi plaat. Lood lindistati 2004. aastal ja miksiti Hannu Leideni stuudios Helsingis. Samal ajal valmistas Hannu juures oma uut plaati ette legendaarne Hanoi Rocks. Üleüldise vennastumise käigus juhtus nii, et Michael Monroe ja Andy McCoy mängisid külalisartistidena mõnedes lugudes kaasa – see oli lahe!

2007. aastal tuli bändi 21. aastapäeva puhul välja 3CD kogumikalbum vanade lugudega aastatest 1987–1994. Osa neist üldse esimest korda plaadil, teised varem ilmunud kassettidel ja vinüülidel.

2013. aastal ilmus CD "Suure rattad".

2017. aastal ilmus ansambli 30. sünnipäeva puhul 2CD kogumikalbum "30".

2020. aastal Kolumbus Kris veel endiselt tegutsev ning 18. septembril tähistas oma 33. sünnipäeva Kochi Aitades. Lisaks avaldati sünnipäeva puhul unplugged versioonis uus lugu “Kolm Rokisõpra”.

2021. aastal ilmus "See on voodoo" 180 grammise limiteeritud koguses vinüüplaadina.

2021. aastal otsustas Aivar Oja kitarrimänguga lõpu teha, uueks kitarristiks kutsuti Erki Sepp (Krahv Fersen, Magnetic Band).

Koosseis
Urmas Vare (vokaal, suupill)
Aivar Oja (soolokitarr) - kuni 2021
Jaanus Raudkats (basskitarr)
Andres Oja (trummid)
Erki Sepp (soolokitarr) - alates 2021

Välislingid
 Kolumbus Krisi koduleht
 
 Terevisioon: 36 aastat tegutsenud ansambel: oma stiilist ei saa täiesti välja langeda - ERR, 5. aprill 2023

Eesti ansamblid